THAI แจงข้อมูลโครงการซ่อมอากาศยานอู่ตะเภา คาดได้ผู้ร่วมทุนพ.ค.นี้
THAI เร่งแจงข้อสงสัยโครงการซ่อมอากาศยานอู่ตะเภา คาดได้ผู้ร่วมทุนพ.ค.นี้
THAI เร่งแจงข้อสงสัยโครงการซ่อมอากาศยานอู่ตะเภา คาดได้ผู้ร่วมทุนพ.ค.นี้
3 ก.พ. 2563

นายสุเมธ ดำรงชัยธรรม กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า ตามที่การบินไทยในฐานะเจ้าของโครงการศูนย์ซ่อมบำรุงอากาศยานอู่ตะเภา (TG MRO) ได้จัดส่งเอกสารการคัดเลือกเอกชนฉบับปรับปรุงให้แก่เอกชนผู้ประสงค์ร่วมลงทุนที่มีศักยภาพเรียบร้อยแล้ว ขณะนี้บริษัทฯ อยู่ระหว่างดำเนินการชี้แจงข้อสงสัยของเอกชนผู้ประสงค์ร่วมลงทุนและคาดว่าจะสามารถส่งคำตอบชี้แจงข้อสงสัยแก่เอกชนผู้ประสงค์ร่วมลงทุนแล้วเสร็จภายในเดือน ก.พ.63
นอกจากนี้ คณะกรรมการคัดเลือกฯ มีมติมอบหมายให้สำนักงานคณะกรรมการนโยบายเขตพัฒนาพิเศษภาคตะวันออก แต่งตั้งคณะทำงานเพื่อสนับสนุนการดำเนินงานในขั้นต่อไป คือคณะทำงานประเมินและเจรจาข้อเสนอของเอกชนร่วมลงทุนด้านเทคนิค ด้านการเงิน และคณะทำงานเจรจาเงื่อนไขร่างสัญญาร่วมลงทุน โดยมุ่งเน้นการดำเนินการอย่างโปร่งใสและรัดกุมให้เป็นไปตามข้อกำหนดของเอกสารการคัดเลือกเอกชน และประกาศสำนักงานคณะกรรมการนโยบายเขตพัฒนาพิเศษภาคตะวันออกที่เกี่ยวข้องเป็นหลัก
อีกทั้ง ยังมีมติมอบหมายให้บริษัท การบินไทย ดำเนินการแต่งตั้งคณะทำงานรับและจัดเก็บเอกสารข้อเสนอของเอกชนผู้ยื่นข้อเสนอ ซึ่งกำหนดให้เอกชนผู้ประสงค์ร่วมลงทุนยื่นข้อเสนอภายในวันที่ 6 มี.ค.63  หลังจากนั้นจะเข้าสู่กระบวนการตรวจสอบเอกสารและประเมินข้อเสนอของคณะกรรมการคัดเลือกฯ ต่อไป โดยคาดว่าจะได้เอกชนผู้ร่วมลงทุนภายในเดือน พ.ค.63
อนึ่ง บริษัทฯ ได้ติดตามการดำเนินงานอย่างใกล้ชิดกับเอกชนผู้ประสงค์ร่วมลงทุนเป็นอย่างดีมาโดยตลอด เพื่อให้การดำเนินงานโครงการศูนย์ซ่อมบำรุงอากาศยานอู่ตะเภาสำเร็จลุล่วงตามแผนงานที่ได้วางไว้ เนื่องจากเป็นโครงการที่มีความเกี่ยวเนื่องกับโครงการอื่นๆ ที่มีความสำคัญในการขับเคลื่อนตามนโยบายเศรษฐกิจของประเทศโดยรวม